**ОБРАЗЛОЖЕЊЕ**

**I. Уставни основ за доношење Закона**

Уставни основ за доношење овог закона је члан 99. став 1. тачка 4. Устава Републике Србије, према комe Народна скупштина потврђује међународне уговоре кад је законом предвиђена обавеза њиховог потврђивања.

**II. Разлози за потврђивање међународног споразума**

Овим законом се омогућава спровођење двостраног међународног Споразума између Републике Србије и Уједињеног Краљевства Велике Британије и Северне Ирске о сарадњи и узајамној помоћи у царинским питањима.

Влада Републике Србије је, на седници одржаној 5. априла 2024. године, донела Закључак о утврђивању Основе за закључивање Споразума између Републике Србије и Уједињеног Краљевства Велике Британије и Северне Ирске о сарадњи и узајамној помоћи у царинским питањима (05 Број: 018-2781/2024-1).

Сагласно наведеном закључку Владе, у Београду, 21. маја 2024. године, потписан је Споразум између Републике Србије и Уједињеног Краљевства Велике Британије и Северне Ирске о сарадњи и узајамној помоћи у царинским питањима.

Циљеви Споразума између Републике Србије и Уједињеног Краљевства Велике Британије и Северне Ирске о сарадњи и узајамној помоћи у царинским питањима су:

* узајамно пружање помоћи у спречавању и истрази кршења царинских прекршаја, откривања царинских прекршаја и прекршајног гоњења;
* успостављање и одржавање канала комуникације између царинских органа страна уговорница ради лакше, безбедне и брже размене информација;
* обезбеђивање трговинских олакшица у области царина у складу са међународним стандардима;
* предузимање мера ради остваривања сарадње у области употребе техничке опреме за царинске контроле, обуке царинских службеника, размене службеника и експерата за царинска питања, примене нових технологија и др;
* размена посебних, научних и техничких информација које се односе на ефикасну примену царинских прописа, поступака и зона, укључујући и слободне зоне;
* остваривање посебних облика сарадње у смислу успостављања и одржавања програма овлашћених привредних субјеката.

Остварење наведених циљева ће допринети правилнoj примени царинских прописа, првенствено путем спречавања, истраживања и борбе против царинских прекршаја и унапредити безбедност у међународном промету робе.

**III. Финансијске обавезе које настају извршавањем међународног споразума**

Извршењем Споразума између Републике Србије и Уједињеног Краљевства Велике Британије и Северне Ирске о сарадњи и узајамној помоћи у царинским питањима, не стварају се нове финансијске обавезе за Републику Србију.

**IV . Процена финансијских средстава потребних за извршавање међународног споразума**

С обзиром да се извршењем Споразума између Републике Србије и Уједињеног Краљевства Велике Британије и Северне Ирске о сарадњи и узајамној помоћи у царинским питањима, не стварају финансијске обавезе за Републику Србију, то за његово извршавање није потребно обезбедити средства из буџета Републике Србије.